**МИНИСТАРСТВО ПРИВРЕДЕ**

**расписује**

**ЈАВНИ ПОЗИВ ЗА ДОДЕЛУ БЕСПОВРАТНИХ СРЕДСТАВА**

**у оквиру**

**Програма Развојна шанса - линија за прерађивачку индустрију у 2024. години**

Министарство привреде у сарадњи са Развојном агенцијом Србије, додељује бесповратна средства микро, малим и средњим предузећима, предузетницима и задругама.

Укупна бесповратна средства износе 600 милиона динара.

Циљ Програма јесте подршка инвестицијама у прерађивачкој индустрији и подстицај бржем привредном развоју.

Средства опредељена Програмом намењена су за суфинансирање набавке опреме, некретнина и постројења и то:

1. нове опреме директно укључене у процес производње разменљивих добара, и то:

1.1 производне опреме и/или машина;

1.2 доставних возила за превоз сопствених производа и других транспортних средстава која се користе у процесу производње;

1.3 делова, специјализованих алата за машине;

1.4 машинa и опремe за унапређење енергетске ефикасности и еколошких аспеката производње;

2. куповину, изградњу, доградњу, реконструкцију, адаптацију, санацију, инвестиционо одржавање производног простора или пословног простора који је у саставу производног простора или простора за складиштење сопствених производа, сировина и репроматеријала.

Програм спроводи Министарство привреде у сарадњи са Развојном агенцијом Србије и Банком Поштанском Штедионицом А.Д. Београд.

Право да се пријаве на конкурс за доделу бесповратних средстава имају:

1) правна лица, регистрована у АПР као привредна друштва, или задруге, која су разврстана на микро, мала и средња правна лица у складу са Законом о рачуноводству („Службени гласник РС”, бр. 73/19 и 44/21 - др. закон) према финансијским извештајима за 2023. годину;

2) предузетници регистровани у АПР.

Привредни субјекти који испуне услове Програма и којима банка условно одобри кредит, могу остварити право на суфинансирање до 50% нето вредности инвестиционог улагања.Привредни субјект је у обавези да обезбеди сопствено учешће у висини 5% нето вредности инвестиционог улагања, док ће се преосталих 45% нето вредности инвестиционог улагања обезбедити из кредита банке.

Максималан износ одобрене бесповратне помоћи не може бити већи од 15.000.000,00 динара, нити мањи од 7.500.000,00 динара.

Јавни позив је отворен док се расположива средства не утроше, а најкасније до 31.05.2025. године.

Пријаве за доделу бесповратних средстава, заједно са осталом документацијом и захтевом за кредит, предају се или достављају електронски у једној од експозитура/филијала Банке Поштанске штедионице А.Д.

Текст „*Јавни позив за доделу бесповратних средстава у оквиру Програма Развојна шанса – линија за прерађивачку индустрију у 2024. години“* са пропратном документацијом и свим битним информацијама за учешће у Програму може се преузети на интернет страницама:

* Министарства привреде: [http://www.privreda.gov.rs](http://www.privreda.gov.rs/)
* Развојне агенције Србије: [http://www.ras.gov.rs](http://www.ras.gov.rs/)
* Портала предузетништва: www.preduzetnistvo.gov.rs